Inbrekers, kabeldiewe bedrywig op Bothaville | Netwerk24
Deur Alet van der Walt 15 Julie 2020 16:49
'n Vermeende kabeldief is in 'n substasie op Bothaville betrap. Foto: Verskaf
"Hulle hou ons en die polisie besig. Soms is daar twee inbrake in een straat minder as 'n driekwartier uitmekaar."
Hy sê inwoners staan in die oggend op dan is hul huise leeggedra en kos, komberse en televisiestelle word eerste gesteel.
Mense sien die veiligheidsdeur is afgebreek en alles is weg, hulle word meestal nie eens wakker wanneer die diewe toeslaan nie.
Hy sê 'n buurman van hom is wel met 'n mes in die arm gesteek toe hy 'n inbreker in die huis betrap het.
Kabeldiewe is ook baie bedrywig op die dorp en Pretorius en nog 'n inwoner, Hendrik van Zyl, het die afgelope drie weke een van die substasies op die dorp met 'n kamerastelsel dopgehou.
Pretorius sê die diewe het reeds drie weke gelede die substasie se slotte geknip en hulle het geweet hulle gaan die een of ander tyd toeslaan.
Woensdag net ná 01:00 het die kamerastelsel se alarm hulle gewaarsku en die polisie en buurtwag het saam opgetree om die diewe te vang.
Pretorius sê een man is in die substasie betrap waar hy reeds begin het om van die skakelaars af te sit om die kabels af te sny. Sy makker het weggehardloop.
Brig. Motantsi Makhele, polisiewoordvoerder, het die diefstal bevestig en sê die 37-jarige man sal binnekort in die hof verskyn.
Lt.kol. Werner Kruger, waarnemende stasiebevelvoerder op Bothaville, sê die polisie en buurtwag werk nou saam om kabeldiefstalle, wat al meer toeneem, te bekamp.